**Toimintasuunnitelma 2018**

**Lastenneurologian hoitajat ry**

**Yhdistyksen tarkoituksena on**

* lastenneurologian potilaiden ja heidän perheidensä hyvinvoinnin edistäminen ja hoitotyön kehittäminen
* hoitajien lastenneurologian hoitotyön osaamisen kehittäminen
* lastenneurologian hoitotyön koulutuksen, johtamisen ja tutkimisen kehittäminen
* lastenneurologian hoitajien ammatillisen erikoistumiskoulutuksen edistäminen

**Tarkoituksensa toteuttamiseksi yhdistys voi**

* järjestää alan koulutus- ja tiedotustoimintaa sekä näihin liittyviä seminaareja, keskustelu- ja muita vastaavia tilaisuuksia sekä harjoittaa julkaisutoimintaa
* kehittää jäsenistönsä kansallista ja kansainvälistä verkostoitumista toimimalla yhteistyössä muiden vastaavien yhteisöjen kanssa
* tukea toiminnallisesti ja taloudellisesti alan tutkimuksia ja selvityksiä
* ottaa kantaa yhteiskunnallisiin kysymyksiin ja antaa asiantuntijalausuntoja
* harjoittaa muita vastaavanlaisia hoitajien ammatillista kehittymistä edistäviä toimenpiteitä

**Seuran tarkoituksen toteuttamiseksi vuonna 2018 esitetään seuraavat tavoitteet eri osa-alueille:**

**Yhdistyksen asiat**

**1. Hallituksen ja yhdistyksen kokoukset**

Yhdistyksen hallitus kokoontuu vuoden 2018 aikana 1-4 kertaa kasvotusten ja pitää sen lisäksi tarvittavan määrän virtuaalisia kokouksia joko sähköpostitse, puhelimitse tai jonkin virtuaalisen kokoustilan (esim. Lanen kotisivujen Työhuone, Skype tai Adobe Connect pro) kautta. Kasvotusten tapahtuvat kokoukset pyritään pitämään esimerkiksi koulutusten yhteydessä, joihin ainakin osa hallituksen jäsenistä olisi muutenkin tulossa*.* Lanen hallituksen ja yhdistyksen kokouksiin osallistumisesta johtuvat matkakulut korvataan jokaiselle hallituksen varsinaiselle ja varajäsenelle ensisijaisesti halvimman yleisen kulkuneuvon mukaan. Jos osallistuminen kokoukseen tulee halvemmaksi halvimmalla kulkuneuvolla yhdessä yhden hotelliyön kanssa, voi käyttää tätä vaihtoehtoa. Myös kohtuulliset ruokailukulut kokouksissa korvataan.

Yhdistyksen kevätkokous on Turussa 26.4.2018. Syyskokouspidetään ennen vuoden 2018 marraskuun loppua. Syyskokouksen yhteydessä järjestetään yhdistyksen jäsenille koulutusta tai virkistystuokio.

**2. Tiedottaminen**

Yhdistyksen kotisivuilla tarjotaan tietoa ajankohtaisista lastenneurologian hoitotyöhön liittyvistä asioista. Kotisivuja päivitetään aktiivisesti, kuten tähänkin asti. Edelleen välitetään tietoa myös jäsenten sähköpostilistan avulla. Kannustetaan jäseniä ilmoittamaan Lanen asioista ja tapahtumista työpaikkojen ilmoitustauluilla. Lisäksi Lane tiedottaa yhdistyksen asioista Twitter-tilinsä kautta.

Jatketaan vuonna 2014 perustetun lehden toimittamista. Lehden tavoitteena on lisätä lastenneurologisten hoitajien konsultaatiota. Lehti julkaistaan sekä painettuna että internetissä pdf-versiona mutta jäseniä kannustetaan tulostamaan siitä kopio oman työpaikkansa kahvihuoneeseen ja/tai ilmoitustaululle. Lehti ilmestyy 1-2 kertaa vuodessa. Jäseniä kannustetaan osallistumaan lehden sisällön tuottamiseen ja toimituskunta voi auttaa tekstien kirjallisen tuotoksen teossa. Toimituskunta päättää lehden sisällöstä, mutta voi tarvittaessa konsultoida hallitusta niiden suhteen. Hallitus päättää asioista, jotka vaativat taloudellisia päätöksiä. Lehden ulkoasun suunnitteluun käytetään ulkopuolista osaajaa. Lehden artikkelin kirjoittamisesta voidaan maksaa kirjoituspalkkio. Lehden toimituskunnalle korvataan tehdystä työstä 100€/henkilö/ lehti.

Järjestetään lasten asialla- lehteen kirjoituskilpailu. Kirjoituskilpailun palkinnon suuruus on 100€.

Yhdistyksestä ja sen toiminnasta tiedotetaan myös tarpeen ja mahdollisuuksien mukaan terveydenhuoltoalan organisaatioiden henkilöstölehdissä ja ammattilehdissä. Jäsenistöä kannustetaan kirjoittamaan ja osallistumaan tähän toimintaan.

**3. Jäsenyys yhdistyksessä**

Yhdistyksen olemassaolon ja toiminnan edellytys on motivoitunut ja aktiivinen jäsenkunta. Tavoitteena on, että yhdistyksen jäsenmäärän kehitys on positiivinen ja jäsenet kokevat jäsenyyden hyödyllisenä sekä mielekkäänä. Jäsenet saavat postitse Lanen lehden sekä mahdollisuuden osallistua jäsenhinnalla yhdistyksen järjestämille valtakunnallisille koulutuspäiville. Lanen jäsenet saavat Lasten asialla – lehden kotiin postitettuna. Jäsenillä on mahdollisuuden päästä osallistumaan jäsenten väliseen keskusteluunjäsenhuoneessa. Muita jäsenetuja ovat:

* sähköpostilistalle pääseminen. Listan kautta tiedotetaan lastenneurologian hoitotyön ajankohtaisista asioista noin 10 kertaa vuodessa
* on mahdollisuus osallistua Lanen tutkimusklubeihin ilmaiseksi ja mahdollisuus saada klubeissa käytettävät artikkelit helposti
* jäsenillä on mahdollisuus hakea Lanen apurajoja ja palkintoja
* jäsenenä pääsee alennettuun hintaan Lanen koulutuspäiville
* jäsenenä saa alennukset Lanen kannatustuotteista

Alueellista, jäsenistön lähellä olevaa toimintaa edustavat tutkimusklubit.

Jäsenhankintaa tehdään sekä mainostamalla että kertomalla Lanen toiminnasta ja nettisivuista. Tätä jokainen voi tehdä omalla työpaikoilla sekä sopivissa tilaisuuksissa. Järjestetään vuoden aikana jäsenhankintakampanja.

**4. Talous**

Yhdistyksen toiminta rahoitetaan jäsenmaksutuloilla, tapahtumien osallistumismaksuilla, koulutuspäivien yhteistyökumppanien tuella ja kannatustuotteiden myynnillä. Tulot käytetään yhdistyksen toimintaan, jaetaan apurahoja sekä Lasten asialla -palkinto sekä korvataan tutkimusklubien järjestämiskuluja.

**Lastenneurologian potilaiden ja heidän perheidensä hyvinvoinnin ja hoitotyön edistäminen sekä hoitajien ammatillisen osaamisen kehittäminen**

Vuonna 2018 järjestetään Lanen koulutuspäivät Turussa 26. – 27.4.2018. Koulutuspäivien teemana on vuorovaikutus lasten hoitotyössä. Koulutukseen pääsevät ilmaiseksi Lanen hallituksen nimetyt toimijat (puheenjohtaja, kehittämispäällikkö, sihteeri, kotisivuvastaava ja rahastonhoitaja) sekä ne hallituksen (varsinaiset ja vara) jäsenet, jotka ovat aktiivisesti osallistuneet Lanen toimintaan, sekä korkeintaan viisi koulutuksen suunnittelutyöryhmään kuuluvaa henkilöä.

Pidetään koulutuspäivät 2019 keväällä.

Jäsenille tiedotetaan mahdollisuudesta jakaa omaa osaamistaan kirjoittamalla Lanen omaan lehteen.

Muistutetaan jäseniä Lanen kotisivuille perustetuista osaamisalueverkostojen hyödyntämisestä.

Osaamisverkostoon jäsenet voivat ilmoittaa osaamisalueitaan sekä etsiä tietoa henkilöistä, joita konsultoida hoitotyön ongelmissa.

Yhdistyksen jäseniä kannustetaan järjestämään tutustumiskäyntejä yhdistyksen jäsenille. Laitetaan lastenneurologisten yksikköjen yhteystietoja yhteyshenkilöineen näkyville yhdistyksen kotisivuille.

Jatketaan tutkimusklubin -toimintaa, jossa tutustutaan yhdessä tieteellisiin julkaisuihin ja mielenkiintoisiin artikkeleihin. Tutkimusklubiin tulleet aiheet laitetaan Lanen sivuille luettavaksi ja määritellään aikataulu, johon mennessä asiaan on perehdytty. Tutkimusklubissa keskustellaan ja reflektoidaan artikkeleita sekä pohditaan, miten niitä voisi hyödyntää omassa työssä. Kannustetaan eri paikkakuntia pitämään omia paikallisia tutkimusklubeja. Vuonna 2018 Lane tarjoaa tutkimusklubin pitämiseen halukkaille paikkakunnille vetäjän, materiaalin ja ohjeistuksen.

**Lastenneurologian hoitotyön koulutuksen, johtamisen ja tutkimisen kehittäminen**

Lane palkitsee vuosittain lastenneurologista hoitotyötä kehittävän teon. Lisäksi Lane jakaa yhden tai useamman apurahan lastenneurologisen hoitotyön tutkimiseen, kehittämiseen tai yhdistyksen jäsenen opintomatkaan.

**Lastenneurologian hoitajien ammatillisen erikoistumiskoulutuksen edistäminen**

Tätä tavoitetta ei pyritä vuoden 2018 aikana toteuttamaan.

**Yhteiskunnallinen vaikuttaminen ja verkostoituminen**

Jatketaan yhteistyötä Vammaisperheiden monitoimikeskus Jaatinen ry:n kanssa, LOS-verkostossa ( Lapsen oikeuksien sopimus), Ensitieto-verkostossa, Lasten hoitotyön kehittämistyöryhmä (Joensuu), Epilepsialiiton, Neulaset ry:n sekä ja SLNY:n (Suomen Lastenneurologinen Yhdistys) kanssa.

Selvitetään Sairaanhoitajaliiton liitännäisjäseneksi liittymisen mahdollisuutta.

Vaikuttaminen sosiaalisessa mediassa: Jäseniä kannustetaan osallistumaan keskusteluun sosiaalisessa mediassa. Puheenjohtaja jatkaa blogin kirjoittamista ja oman Twitter-tilinsä käyttämistä lastenneurologian hoitotyöhön liittyvien asioiden esiin tuomiseksi. Lisäksi pidetään yllä Lanen nimiin kesällä 2013 perustettua Twitter-tiliä, jonka pääidea on Lanen ja neurologisiin lapsiin liittyvien asioiden, erityisesti hoitotyön, tunnetuksi tekeminen jäsenkunnan ulkopuolellakin. Tällä toiminnalla yhdistys edistää tavoitteenaan olevaa lastenneurologian potilaiden ja heidän perheidensä hyvinvoinnin edistämistä ja ottaa kantaa yhteiskunnallisiin kysymyksiin sekä mahdollisesti lisää moniammatillista verkostoitumista.

Lanen Twitter-tili sisältää

- tiedotteita Lanen toiminnasta

- tiedon välittämistä esimerkiksi koulutuksista ja kirjallisuudesta

- kannanottoja vammaisten lasten asioihin ja hoitotyöhön

- keskustelun avauksia ajankohtaisista ja tärkeistä aiheista

Muita yhteiskunnallisen vaikuttamisen muotoja suunnitellaan vuoden aikana. Yhdistyksen jäsenten toivotaan tuovan hallitukselle tiedoksi, jos he huomaavat epäkohtia joihin yhdistyksen nimissä olisi tarpeen tarttua.